Denguevirukset

**Denguevirus (DENV)** on yleisin niveljalkaisten välityksellä ihmisiin tarttuva, vaipallinen, positiivis- ja yksisäikeinen RNA-virus, joka kuuluu flaviviruksiin. Denguevirus aiheuttaa ihmisissä denguekuumetta, joka pahimmillaan voi johtaa kuolemaan. Denguevirusta on neljää eri serotyyppiä (DENV1-4), ja sairastettuna kukin serotyyppi antaa immuniteetin vain samaa serotyyppiä vastaan. Denguevirusta levittävät pääasiassa keltakuumehyttynen (*Aedes aegypti*) sekä tiikerihyttynen (*Aedes albopictus*).

Denguevirus aiheuttaa maailmanlaajuisesti jopa 390 miljoonaa infektiota vuosittain, joista monet ovat oireettomia tai lieväoireisia. Eri serotyypin virus voi kuitenkin aiheuttaa vakavan taudin, kuten verenvuotokuumeen (*dengue hemorrhagic fever*), joka voi johtaa kuolemaan. Vakava taudinkuva voi johtua vasta-aineivälitteisestä tehostumisesta (*antibody-dependent enhancement*, ADE), jossa eri serotyypin virus käyttää hyväkseen aiemman serotyypin aiheuttamia vasta-aineita tunkeutuakseen soluihin ja johtaen immuunijärjestelmää harhaan.
## Rakenne
Dengueviruksen genomi on 10,7 kiloemästä ja koodaa yhtä polyproteiinia, jonka viruksen ja isännän proteaasit pilkkovat kolmeksi rakenteelliseksi proteiiniksi ja seitsemäksi ei-rakenteelliseksi proteiiniksi. Rakenteelliset proteiinit ovat C- (*capsid* eli kapsidi-) proteiini, E- (*envelope* eli vaippa-) proteiini sekä prM/M- (*premembrane/membrane* eli esikalvo/kalvo-) proteiini. Denguevirus tarttuu ja tunkeutuu isäntäsoluun E-proteiinin avulla. PrM/M-proteiini on tärkeä viruspartikkeleiden kypsymisessä ja kokoamisessa.

## Elinkaari
Hyttynen saa denguevirustartunnan imettyään tartunnan saaneen ihmisen verta, jonka jälkeen virus infektoi hyttysen ruoansulatusjärjestelmän sekä muita kudoksia. Kun hyttynen pistää toista ihmistä, virus leviää hyttysestä ihmiseen.  Virus infektoi ensimmäisenä ihosoluja (keratinosyyttejä), jonka jälkeen virus infektoi dendriittisoluja. Virus leviää tehokkaasti eri puolille ihmisruumista infektoiden erityyppisiä soluja, kuten makrofageja, maksasoluja sekä luuytimen soluja.

Denguevirus tarttuu isäntäsolun pinnalla oleviin reseptoreihin, joka laukaisee virionin endosytoosin. Endosomi ottaa virionin sisäänsä ja happamoituminen (joka normaalisti sulattaa endosomin sisällä olevat partikkelit ja muuttaa sen lysosomiksi) laukaisee virionin vaipassa konformaatiomuutoksen. Viruksen vaippa sulautuu kiinni endosomin kalvokerrokseen vapauttaen viruskapsidissa olevan viruksen RNA-genomin isäntäsolun sytosoliin.

Viruksen RNA:ta ei pysty erottamaan ihmisen lähetti-RNA:sta ja solun ribosomit transloivat sen 3391 aminohapon polyproteiiniksi. Polyproteiini katkaisee itsensä ja tuottaa usean vaiheen jälkeen kolmea rakenteellista proteiinia (C, E ja prM) sekä seitsemää ei-rakenteellista proteiinia (NS1, NS2A, NS2B, NS3, NS4A, NS4B ja NS5). Ei-rakenteelliset proteiinit muodostavat yhdessä viruksen replikaatiokompleksin, joka tuottaa lisää RNA:ta, joka voi vuorostaan tuottaa lisää polyproteiinia ja uusia virioneita. Virionit sekretoidaan ulos solusta eksosytoottisten vesikkeleiden avulla ja kypsyvät ennen kuin ne vapautuvat solusta. Yksi infektoitunut solu voi tuottaa tuhansia uusia virioneita. 

## Lähteet